Zat al-Salosilga hujum. Amr ibn al-Osning Zat al-Salosilga yurishi, shuningdek, Zat al-Salosil yurishi deb nomlanib, milodiy 629-yil sentyabr oyida (hijriy 8-yilning 6-oyi) boʻlib oʻtgan. Tavsifi. Mu’ta jangida musulmonlarning magʻlubiyatidan soʻng Gʻassoniylar davlatiga qarashli koʻplab qabilalar oʻzlarining qarshi harakatlarini qilish imkoniyatini seza boshlaydilar. Banu Quda qabilasidagilar Madinada musulmonlarga qarshi ommaviy bosqin rejalashtira boshlashdi. Musulmon josuslari esa darhol Muhammadni bundan ogohlantirib, favqulodda shoʻro chaqirilishiga sabab boʻlishdi. Shundan soʻng Muhammad Amr ibn al-Osni Banu Quda qabilasiga qarshi yurishga boshchilik qilish uchun tayinlagan. Muhammad tomonidan buyurilgan ushbu yurishga Amr ibn al-Os qoʻmondonlik qilgan boʻlib, qoʻshin uch yuz otliq askarlardan iborat edi. Mu’ta jangida otasi Zayd ibn Horisadan ayrilgan Usoma ibn Zaydning ushbu yurishda ishtirok etgani musulmon yilnomachilari tomonidan qayd etilgan. Koʻplab urush faxriylaridan tashqari, shuningdek, ushbu yurishda, boshqa hududlarda istiqomat qiluvchi musulmon jangchilari ham ishtirok etishgan. Yurish. Amr ibn al-Os 10 kunlik yurishdan soʻng musulmon qoʻshini Salosil degan buloqda qarorgoh tuzadi va u yerda Banu Quda qabilasi vakillarining toʻplanib turganini koʻradi. Shundan soʻng Amr ibn al-Os Muhammadga maktub yoʻllab, qoʻshinni kuchaytirish uchun qoʻshimcha kuch soʻraydi. Muhammad Abu Ubayda ibn Jarroh boshchiligidagi yuz kishilik qoʻshinni yordam kuchi sifatida yuboradi, shuningdek, ushbu qoʻshin tarkibida Abu Bakr Siddiq va Umar ham ishtirok etgan. Musulmonlar raqiblari joylashgan hudud tomon maʼlumot toʻplash uchun oʻz odamlarini yubora boshlaydilar. Amr ibn al-Os raqib kuchlari oʻz qoʻshinidan ancha koʻpligini payqagach, ularga qarshi kunduzi hujum qilmaslikka qaror qiladi va askarlariga tungacha oʻzlariga qarorgoh qurishni buyuradi. Jang. Musulmonlar dushmanga qarshi tungi bosqin uyushtirishadi. Amr ibn al-Os oʻz oʻz askarlariga ikkita-ikkita boʻlib, yonma-yon turishlarini, hatto otlarini ham bir-biriga bogʻlab turishlarini buyuradi. Musulmonlarning tungi bosqini muvaffaqiyatli amalga oshiriladi.